Publication: Magyar Közlöny
Issue: MK-2000-84 (Year: 2000, Number: 84)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 253

3. A szakmai vizsga részei A szakmai vizsga írásbeli, szóbeli és gyakorlati vizsgarészekből áll. 3.1. Írásbeli vizsga Az írásbeli vizsga feladatait a vizsgát szervező intézmény által, a III. pontban meghatározott követelmények alapján összeállított tesztsorozat tartalmazza. A tesztsort a szakmai vizsgabizottság elnökének a vizsgát megelőzően 15 nappal jóváhagyásra meg kell küldeni. Amennyiben a tesztsor a vizsgabizottság elnöke szerint tartalmilag és formailag nem felel meg a követelményeknek, vagy nem megfelelő nehézségi fokú, a vizsgabizottság elnöke azt átdolgoztathatja. Az írásbeli vizsga tantárgyai: — társadalmi, politológiai, szociológiai, pszichológiai ismeretek, — protokoll és etikett ismeretek, — informatikai és technikai ismeretek. A vizsga időtartama: 180 perc. 3.2. Gyakorlati vizsga A vizsgázó két lehetőség közül választhat: A) Szakdolgozatot készít, vagy B) Mestermunkát készít. A) Amennyiben a jelölt szakdolgozat készítésére vállalkozik, a vizsga két részből áll. A/1. Szakdolgozat készítése Egy szabadon választott és a képzést szervező intézmény által előzetesen jóváhagyott produkció részletes forgatókönyvének elkészítése a forrásmunkák megjelölésével. A forgatókönyvet a szóbeli vizsgát megelőzően legalább 15 nappal az előzetes szakmai bírálattal együtt a vizsgabizottság elnökének rendelkezésére kell bocsátani. A vizsgabizottság elnöke vizsgálja, hogy a kitűzött feladat nehézségi foka megfelel-e az elvárható szintnek és a dolgozat eleget tesz-e a formai követelményeknek. A/2. A szakdolgozat megvédése A vizsgázónak egy professzionálisan kivitelezett előadásban röviden vázolnia kell a szakdolgozat elkészítése során alkalmazott szempontokat és eljárásokat, és meg kell indokolnia, hogy miért döntött az adott szempontok és eljárások mellett. A vizsgázónak válaszolnia kell a vizsgabizottság által, a szakdolgozattal kapcsolatban feltett kérdésekre. Egy-egy előadásra maximálisan 15 perc fordítható. B) Amennyiben a jelölt mestermunkát készít, a vizsga lebonyolítása két szakaszban történik. B/1. Mestermunka készítése A mestermunka lényegében egy olyan videotechnikával rögzített maximum 20 perc időtartamú produkció, amely megfelelően bizonyítja, hogy a jelölt rendelkezik a moderátor munkakör betöltéséhez szükséges ismeretekkel és képességekkel. A jelölt a mestermunka elkészítéséhez köteles konzulenst választani a gyakorlatvezető tanárok közül. A konzulens a szinopszistól egészen a forgatókönyv megvalósításáig figyelemmel kíséri, és tanácsaival segíti a produkciót készítő vizsgázót, majd a konzulens javaslatot tesz az elkészült mestermunka érdemjegyére. Az erről készült jegyzőkönyvet és a mestermunkát tartalmazó kazettát a gyakorlati vizsga megkezdése előtt legalább 10 nappal a szakmai vizsgabizottsághoz el kell juttatni. B/2. A mestermunka megvédése A vizsgabizottság tagjai a gyakorlati vizsga előtt együttesen megtekintik a mestermunkákat, így védéskor már nem feltétlenül szükséges minden egyes munkát újra megtekinteni. Amennyiben az előzetes megtekintés során a vizsgabizottság értékelése nagyban eltér a konzulens előzetes véleményétől és az általa javasolt érdemjegytől, a gyakorlati vizsgára kötelesek meghívni a konzulenst, hogy tisztázhassák a felmerült problémákat. A mestermunka megvédése során a jelölt rövid előadásban összegzi a mestermunka elkészítéséhez szükséges elméleti és gyakorlati tudnivalókat, majd megválaszolja a bizottság részéről feltett kérdéseket. A védés során mind a jelölt, mind a bizottság bármely tagja kérheti a mestermunka újbóli megtekintését. 3.3. Szóbeli vizsga A szóbeli vizsga feladatait a vizsgát szervező intézmény által, a III. pontban meghatározott követelmények alapján összeállított tételsor tartalmazza. A tételsort a szakmai vizsgabizottság elnökének a vizsgát megelőzően 15 nappal jóváhagyásra meg kell küldeni. Amennyiben a tételsor a vizsgabizottság elnöke szerint tartalmilag és formailag nem felel meg a követelményeknek, vagy nem megfelelő nehézségi fokú, a vizsgabizottság elnöke azt átdolgoztathatja. A vizsgázónak minden tantárgyból egy-egy kérdést kell megválaszolnia, egy-egy feleletre maximálisan 10—15 perc fordítható. A szóbeli vizsga tantárgyai: — Tömegkommunikációs ismeretek — Műsorszerkesztési ismeretek — Általános és napi tájékozottság A vizsga időtartama: 30 perc. 2000/84. szám

Source: https://magyarkozlony.hu/hivatalos-lapok/50c931f7f01c292207684313ae9cd71acfdbc0fa/dokumentumok/52a06ada17acaaef79e9e7387e341561f1b64230/letoltes